
[bookmark: TextBodyBegin]Parlamentul European,
–	având în vedere rezoluțiile sale anterioare referitoare la Irak,
–	având în vedere articolul 150 alineatul (5) și articolul 136 alineatul (4) din Regulamentul său de procedură,
[bookmark: _GoBack]A.	întrucât Parlamentul Irakului elaborează modificări extrem de restrictive la Legea nr. 188/1959 (Legea privind statutul personal), care afectează drepturile femeilor; întrucât, ca urmare, chestiuni legate de familie, cum ar fi căsătoria, divorțul și custodia copiilor, ar intra efectiv în sfera de competență a instanțelor religioase și nu civile, ceea ce ar duce la discrepanțe îngrijorătoare pe criterii religioase, potrivit experților ONU; întrucât, de exemplu, vârsta minimă legală de căsătorie ar deveni 9 ani pentru fete și 15 ani pentru băieți și există temeri privind intensificarea violenței împotriva femeilor în viitor; întrucât 22 % din căsătoriile neînregistrate implică fete cu vârsta sub 14 ani; întrucât modificările vizate accentuează vulnerabilitatea fetelor, în special a orfanelor și a celor provenite din familii cu venituri mici, și exacerbează riscul ca acestea să devină victime ale traficului de ființe umane și ale exploatării de către tutori și/sau rude; întrucât Curtea Supremă a aprobat constituționalitatea celor mai problematice modificări încă înainte de a treia lectură, care a fost amânată la 2 octombrie 2024; întrucât situația drepturilor femeilor în Irak a făcut deja obiectul unor critici acerbe;
B.	întrucât misiunea ONU în Irak, UNITAD, care a investigat infracțiunile sexuale comise de Daesh împotriva femeilor, în special împotriva femeilor yazidi, a trebuit suprimată la 17 septembrie 2024, în urma deciziei de anul trecut, sprijinită de Rusia și China, de a pune capăt mandatului emis de Consiliul de Securitate al ONU; întrucât misiunea UNAMI în Irak va lua și ea sfârșit în 2025;
C.	întrucât Premiul Saharov pentru libertatea de exprimare a fost decernat în 2016 Nadiei Murad și Lamiei Aji Bashar, două femei irakiene yazidi, pentru lupta lor împotriva violenței sexuale în contextul conflictelor armate;
D.	întrucât articolul 14 din Constituția Irakului prevede că „toți cetățenii sunt egali în fața legii, fără discriminare pe criterii de gen”;
E.	întrucât 73 % dintre respondenții intervievați de echipa de sondaj din Irak și-au exprimat „opoziția fermă” față de modificările aduse Legii nr. 188/1959;
1.	îndeamnă Parlamentul Irakului să respingă întrutotul și imediat modificările propuse la Legea nr. 188/1959 (Legea privind statutul personal); subliniază, cu cea mai mare îngrijorare, că modificările ar încălca obligațiile internaționale ale Irakului în materie de drepturi fundamentale ale femeilor și ar avea ca rezultat un regres important al situației lor, o reputație internațională din ce în ce mai negativă și retragerea unei părți din asistența străină acordată de către organizații bilaterale și multilaterale;
2.	felicită femeile, inclusiv deputatele în Parlamentul irakian, care au condamnat reforma, precum și ONG-urile, activiștii și membrii societății civile care au luptat din 1959 pentru a menține una dintre cele mai progresiste legi din regiune;
3.	invită VP/ÎR și statele membre să condamne modificările propuse; invită delegația UE în Irak să condiționeze granturile pentru dezvoltare de formarea judiciară în domeniul violenței sexuale și de gen și de crearea de adăposturi pentru femei; îndeamnă Irakul să adopte un plan național de acțiune pentru a elimina căsătoriile între copii, a incrimina violul conjugal, a combate violența domestică și a întări drepturile femeilor și fetelor, în conformitate cu Convenția ONU privind eliminarea tuturor formelor de discriminare față de femei; solicită un parteneriat consolidat cu Comisia pentru drepturile omului din Parlamentul Irakului, în conformitate cu obligațiile internaționale ale Irakului;
4.	reamintește că actuala Lege privind statutul personal impune copiilor cu cel puțin un părinte care s-a convertit la islamism să devină ei înșiși musulmani; regretă faptul că modificările propuse ale legii, dacă ar fi adoptate, ar conduce la o aplicare și mai radicală a Șaria; afirmă că aceste noi dispoziții ar submina totodată statul irakian și ar afecta minoritățile din această țară; își exprimă profunda îngrijorare cu privire la consecințele acestor modificări asupra comunităților creștine din Irak;
5.	invită statele membre să își intensifice sprijinul acordat apărătorilor drepturilor femeilor și copiilor din Irak;
6.	se declară extrem de preocupat de lipsa de protecție juridică în codul penal pentru femeile și copiii victime ale violenței domestice și solicită îmbunătățiri;
7.	încredințează Președintei sarcina de a dispune traducerea prezentei rezoluții în limba arabă și de a o transmite parlamentului și guvernului irakian, VP/ÎR și statelor membre.

